# Софтверске лиценце

## Шта је софтверска лиценца?

Софтверска лиценца је правни инструмент који одређује начин коришћења и дистрибуције софтвера. Већина софтвера је заштићена ауторским правима. Типична софтверска лиценца дозвољава крајњем кориснику да користи један или више примјерака софтвера, гдје се одступање од дозвољеног коришћења сматра кршењем ауторског права. Опис права и начина коришћења софтвера налазе се у Споразуму о лиценци са крајњим корисником (EULA – *End-user Licence Agreement*) који корисник најчешће мора прихватити прије инсталације софтвера. Најчешће произвођач задржава власништво над софтвером, док корисник искључиво купује право на коришћење тог софтвера.

## Врсте софтверских лиценци

Неки од најчешћих облика софтверских лиценци су:

* OEM
* RETAIL
* VOLUME
* Претплата
* Процесорске лиценце
* Мрежне лиценце

**OEM** – *Original Equipment Manufacturer* (Оригинални произвођач опреме) је лиценца која се испоручује куповином новог рачунара или рачунарске компоненте. Ове лиценце су трајне и не могу се преносити на други рачунар.

**RETAIL** (малопродајне) може бити FPP – *Full Packaged Product* (пуни пакет) трајна лиценца која долази уз софтвер који се у малопродаји купује на CD или DVD диску који је запакован у кутији, или стална лиценца која се добија куповином софтвера преко Интернета. Ове лиценце најчешће подразумијевају да корисник може софтвер инсталирати на било који, али искључиво један рачунар.

**VOLUME** или количинско лиценцирање су предвиђени и најпогоднији за кориснике којима је потребно више лиценци и то су најчешће пословни корисници (предузећа, организације, институције, итд.). Уз ову врсту лиценцирања се остварују одређени попусти и постоје могућности за комбиновање различитих софтверских пакета.

**Претплата** подразумијева да корисник плати коришћење лиценце на одређени период, нпр. годину дана. Ова врста лиценци је честа код заштитних софтвера, као што су антивируси.

**Процесорске** **лиценце** практикују неки произвођачи и њихова је одлика да се издају на основу броја процесора који покрећу софтвер без обзира на број корисника. Оваква врста софтвера се најчешће инсталира на серверски рачунар којем приступа више корисника.

**Мрежне лиценце** су погодне за кориснике који у својој организацији имају рачунарску мрежу са већим бројем корисника. За цијелу мрежу се издаје једна лиценца која се не мора активирати на појединим рачунарима у мрежи.

За више информација о лиценцирању софтвера посјетите званичне странице произвођача софтвера.